钦定古今图书集成/明伦汇编/宫闱典/第071卷 > 《求昭明太子集表》萧子范
## 钦定古今图书集成/明伦汇编/宫闱典/第071卷 > 《求昭明太子集表》萧子范

臣闻姬昌云亡，播《礼》乐于百代；宣尼既殁，传《雅》《颂》于
千祀。夏启之风，载传《乐野》；周晋之迹，止在洛滨。入侍
四公，西京见美；长寿一察，东汉流名。魏击之悟箧衣，
事关战国；孙登之爱田苗，义属偏霸。各称小善，靡擅
雕虫。子桓虽诗赋可嘉，矩范顿阙，贻讥良史，取诮前
载。备而为论，发奥允归。自少阳潜位，震方灭采，神仪
长往，铜龙毁构，音颜缅邈，舟壑迁移。若乃缘情体物，
繁弦缛锦，纵横艳思，笼盖词林，积练累素，盈车满笈，
金石有销，斯文方远，既异陈王之躬撰，又非当阳之
自集。臣蝉翼轻身，未从尘露，而班输严驾，永辍𬴂骖，
恋主怀兹，伏深涕慕。冒乞铨次遗藻，勒成卷轴。